b'\n_START_ARTICLE_\nXib\xc3\xa0nides\n_START_SECTION_\nHist\xc3\xb2ria\n_START_PARAGRAPH_\nEls descendents van prendre el nom d\'uzbeks en refer\xc3\xa8ncia a \xc3\x96zbeg (Uzbeg Khan), un gran pr\xc3\xadncep genguiskh\xc3\xa0nida, khan de l\'Horda d\'Or, a les estepes russes. Com que l\'aut\xc3\xa8ntic fundador fou Abu l-Khayr se l\'anomena tamb\xc3\xa9 dinastia Abulkh\xc3\xa0yrida, tot i que el nom de xaib\xc3\xa0nides ha predominat perqu\xc3\xa8 fou refundada per Muh\xc3\xa0mmad Xaibani despr\xc3\xa9s del 1500. Algun xib\xc3\xa0nida va governar l\'Horda d\'Or per breus per\xc3\xadodes (Pulad Khan 1363-1367 i Arab Shah Khan 1377-1378) i membres de la fam\xc3\xadlia se suposa que eren tamb\xc3\xa9 els khans T\xc3\xbcl\xc3\xbcngbeg, Ilban Khan i Khaghan Khan._NEWLINE_Despr\xc3\xa9s d\'un cert nombre de raids a Transoxiana, els xib\xc3\xa0nides van aprofitar les disputes de successi\xc3\xb3 per atacar l\'imperi dels Tim\xc3\xbarides el qual van enderrocar el 1507. El que \xc3\xa9s clar \xc3\xa9s que del nom del seu poble, els uzbeks, ve el nom de l\'Uzbekistan._NEWLINE_El poder\xc3\xb3s khan Abu l-Khayr aconsegu\xc3\xad reunir les diverses tribus n\xc3\xb2mades dels xib\xc3\xa0nides que vivien entre Tobol, Urals i Syr-Daria en 1429 sota el nom d\'ulus uzbek. Fou la primera vegada que el nom "uzbek" va apar\xc3\xa8ixer a la hist\xc3\xb2ria._NEWLINE_Abu-l-Khayr, conquerint el Khwarezm en 1447, va intentar crear un Estat uzbek s\xc3\xb2lid, per\xc3\xb2 va ser mort en 1468 per les tribus de l\'actual Kazakhstan. El seu n\xc3\xa9t, el pr\xc3\xadncep Muhammad Xaibani refund\xc3\xa0, amb el seu germ\xc3\xa0 Mahmud, el khanat Uzbek. Despr\xc3\xa9s va conquerir en 1500, amb l\'ajut dels mercenaris d\'\xc3\x80strakhan, les ciutats de Bukhar\xc3\xa0 i Samarcanda. Tamb\xc3\xa9 va fer caure bastant f\xc3\xa0cilment els tim\xc3\xbarides en 1507 per\xc3\xb2 va ser mort en un combat amb els perses en 1510. Uns altres pr\xc3\xadnceps xib\xc3\xa0nides, Ilbars i Bilbars, van prendre possessi\xc3\xb3 de Khiva el 1513._NEWLINE_Tanmateix, el khanat no es va assegurar el seu territori fins al 1512, despr\xc3\xa9s de la seva vict\xc3\xb2ria contra els mogols de Baber, sense poder consolidar-se, per\xc3\xb2, en un estat \xc3\xbanic i s\xc3\xb2lid. Cap a 1512, el khanat uzbek estava governat per quatre khans que hi van regnar de manera separada._NEWLINE_El khanat uzbek va intentar aprofitar el tr\xc3\xa0nsit de caravanes que travessava la regi\xc3\xb3, per\xc3\xb2 a llarg termini, va ser excl\xc3\xb2s del comer\xc3\xa7 internacional. A m\xc3\xa9s, en el regnat d\'Abd Allah ibn Iskandar (Abd Allah II) de Bukhar\xc3\xa0, el khanat va con\xc3\xa8ixer un estancament intel\xc2\xb7lectual a causa d\'una major activitat religiosa a l\'estat._NEWLINE_La dinastia dels xib\xc3\xa0nides va arribar a la seva fi en 1598 amb l\'assassinat pel seu cercle m\xc3\xa9s proper, del khan de Bukhar\xc3\xa0 i Samarcanda Abd-al-Mumin ibn Abd-Al\xc2\xb7lah. Durant la segona meitat del segle XVIII, el Khanat de Bukhara va con\xc3\xa8ixer un canvi din\xc3\xa0stic i va ser governat per una nissaga origin\xc3\xa0ria d\'\xc3\x80strakhan, els dj\xc3\xa0nides, una altra fam\xc3\xadlia dels descendents de Jotxi (j\xc3\xb2txides). Una part de tribus uzbeks descendent d\'Abu-l-Khayr es va organitzar llavors m\xc3\xa9s al nord, particularment a la vall del riu Xu, per formar l\'\xc3\xa8tnia dels kazakhs.'